1Nauhe aku mawi arepku kilau oloh humong isut. Tau ih hirahe? 2Aku taharu dengan keton, kilau Hatalla kabuat mahin taharu dengan keton. Keton kilau ije biti oloh bawi bujang je magon barasih je jari injanjiku uka ingawin dengan ije biti oloh hatue, iete Kristus. 3Tapi aku mikeh tirok keton inggoda mangat dia baketep tinai dengan Kristus, sama kilau Hawa bihin kea inggoda awi kapintar handipe te. 4Basa ampie keton sanang ih manarima oloh je dumah manalih keton tuntang majar tahiu Yesus je beken -- beken bara Yesus je insanan ikei akan keton. Tuntang keton handak kea manarima roh tuntang "Barita Bahalap" je beken samasinde bara Roh Hatalla tuntang Barita Bahalap je puji keton manarimae bara ikei. 5Aku samasinde dia mangkeme randah bara "kare rasul" je malabien te! 6Mungkin aku tapas kapintarku hakotak, tapi tahiu pangatawan, aku toh dia ie oloh humong. Jete jari imparahan ikei akan keton huang kakare hal. 7Katika aku mangabar Barita Bahalap bara Hatalla akan keton, isut mahin jaton aku balaku keton maongkos aku; tuntang awi jete aku mawi arepku manjadi randah. Aku malalus jete awiku handak manggatang keton. En jetekah je manjadi kasalan ayungku taharep keton? 8Hong katika aku melayani keton, ongkosku inenga awi ungkup beken. Tau aku manyewute, aku mamparugi kare ungkup beken mangat tau mandohop keton. 9Amon hong katika te aku tapas, ije biti mahin jaton bara keton je puji aku manyusahe. Uras taloh je imerluku inatap awi kare pahari je dumah bara Makedonia. Aku manjaga bua-buah mangat aku dia manyusah keton huang hal en bewei, tuntang aku handak harajur manjaga keton uka jete tetep kilau te. 10Katamam angatku toh jaton tau inganan hong kueh bewei hong hapus tanah Akhaya, awi auh ajar Kristus je bujur aton intu aku. 11Mbuhen aku hamauh kalote? En aku dia sinta keton? Hatalla katawan aku sinta keton! 12Taloh je iawiku wayah toh handak iawiku tarus mangat "kare rasul" awang beken te jaton alasan hapae mampatamam arepe tuntang manyewut ewen te bagawi sama kilau ikei. 13Kare oloh je kilau te puna rasul tanjaro. Ewen te bagawi mamikir oloh beken awie mawi arepe pura-pura kilau kare oloh ain Kristus. 14Dia heran amon ewen mawie kalote, basa setan kabuat mahin mawi arepe pura-pura kilau malekat kalawa! 15Jadi, dia itah heran amon kare jipen setan te pura-pura kilau jipen je malalus kahandak Hatalla. Kajariae ewen kea kareh manarima baleh je padan dengan kare gawin ewen. 16Aku manangkalulie sinde tinai: Ela sampai aton oloh je maanggap aku humong. Tapi amon keton manaha aku kalote, nauhe ih je humong toh mampatamam arepku isut. 17Hong hetoh aku handak manyewut katamamku, tapi dia ie Tuhan je manyoho aku mansanan jete. Huang hal toh aku puna toto-toto hakotak kilau oloh je humong. 18Puna are oloh je mangkeme tamam dengan kare hal kalunen, jadi aku handak tama-tamam kea. 19Dengan sanang atei keton tau sabar dengan oloh je humong awi keton mangkeme arep keton paham pintar! 20Amon aton oloh je mahajipen keton, inalua keton ih; kalote kea amon aton oloh je mimes tuntang manduan kaontong bara keton, atawa mangkeme arepe labih gantong bara keton tuntang bahanyi manampar keton. 21Aku mahamen angatku mangaku je ikei lalau balemo gawin ikei kilau te. Tapi amon oloh bahanyi mampatamam taloh en-en, aku mahin bahanyi kea! (Aku hakotak kilau oloh humong.) 22En ewen te oloh Ibrani? Aku kea mahin oloh Ibrani. En ewen te oloh Israel? Aku mahin oloh Israel kea. Ewen te panakan Abraham? Aku mahin kalote kea! 23Ewen te kare jipen Kristus? Kila-kilau auhe aku toh jari lepah akalku, tapi aku puna jipen je labih bahalap bara kakare ewen te! Aku bagawi labih paham, aku labih kinjap inamean huang penjara, aku labih are ingapehe tuntang kinjap handak matei. 24Jari hangkalime aku ingapehe awi oloh Yehudi hapan cambuk telo puluh jalatien kali. 25Telo kali aku buah cambuk awi kare oloh Roma; puji kea aku imanting hapan batu. Telo kali aku kahem kapal intu tasik, tuntang sinde aku hantong-hamba intu tasik due puluh epat jam katahie. 26Kinjap aku mawi jalanan je paham bahaya; buah bahaya danum soho; bahaya parampok, bahaya bara oloh Yehudi atawa bangsa beken, bahaya hong lewu, bahaya hong luar lewu, bahaya intu tasik, tuntang bahaya bara kare oloh je manyewut arepe kilau pahari sama Kristen padahal beken. 27Aku jari bagawi mate-matei: kinjap dia batiroh, dia kuman, dia mihop, kinjap belom asi-asi marak kanai' balau', buah sadingen awi tapas pakaian tuntang jaton eka melai. 28Beken bara kare taloh handiai te, genep andau aku mangenang kea ampin kakare ungkup. 29Amon aton je balemo maka aku mangkeme balemo kea. Amon aton je manjato huang dosa, ateiku omba lenyoh. 30Nah, amon aku musti mampatamam taloh en-en, maka aku mampatamam taloh je mamparahan kalemoku. 31Hatalla, Bapa Tuhan Yesus katawan je aku dia mananjaro. Keleh tara akan aran Aie sampai katatahie. 32Metoh aku aton hong Damaskus, gubernur je mimbing kuasa intu hete penda parentah raja Aretas, manyoho tantara je manjaga bauntonggang lewu te uka manawan aku. 33Tapi hapan ije karanjang aku iuloh akan penda mahalau ije rumbak intu dinding batu. Kalote aku lapas bara lengen gubernur te.
Copyright
Learn More
bjn_Latn zho_Hant eng_Latn